༄༅། །སྭསྟི། གངས་ལྡན་རི་བོས་བསྐོར་བའི་ལྗོངས། །སྡེ་བཞིས་སྒེག་པའི་ས་སྟེངས་འདིར། །དགེ་བཅུའི་བཀའ་ཁྲིམས་འཁོར་ལོས་སྒྱུར། །བྱམས་ལྡན་མི་བདག་ཁྲི་དྲུང་དུ། །བདག་ལུས་སྡོང་བུ་ལྡེམ་པ་ལས། །ཐལ་སྦྱར་མེ་ཏོག་དགོད་པ་དང་། །སྙན་ངག་ཚིག་གི་བྷྲ་མ་རས། །སྐབས་དོན་གསོལ་བའི་དབྱངས་ཆུང་འབུལ། །དེང་དུས་འགྲོ་བའི་བསོད་ནམས་ཟོང་། །མང་པོས་མངོན་པར་བསྒྲུབས་པའི་སྐུ། །སེམས་ཅན་ཀུན་གྱི་རེ་བ་དག །འགེངས་པའི་ལྷ་གཅིག་དཔག་བསམ་གང་། །བསྟན་སྲིད་མི་དམན་དབུ་འཕང་དག །སྲིད་པའི་རྩེ་མོར་བསྟོད་པ་ལ། །ལྷ་ཁྱོད་སྐུ་འཚོ་མི་ཤིགས་པའི། །ཀ་བ་བརྟན་པོར་ཚུགས་ལ་རགས། །དེ་ཡང་སངས་རྒྱས་སྲས་བཅས་ལ། །མཆོད་ཅིང་གསུང་རབ་སྒྲོགས་པ་དང་། །དགེ་འདུན་མཉེས་ལས་འབྱུང་བ་གང་། །ལེགས་པར་མཁྱེན་ནས་དེང་གི་དུས། །གདོན་བྱ་སྐུ་ཡི་རིམ་གྲོ་རྣམས། །ཇི་ལྟར་བཀའ་སྩལ་ཕེབས་པ་བཞིན། །སྙོམ་ལས་ཁ་ལོ་སྒྱུར་ཆེན་གྱི། །དབང་དུ་མ་སོང་གྲུབ་པར་བགྱིས། །གང་དག་གྲུབ་པའི་རྣམ་གྲངས་ཀྱང་། །རྣམ་པར་འཇོམས་གཟུངས་ཁྲི་ཚར་ལྔ། །སྒྲོལ་མའི་བསྟོད་པ་ཁྲི་ཕྲག་བཅུ། །འདོན་པའི་ཞབས་ཏོག་རྩོལ་བས་བསྒྲུབས། །དགེ་བ་དེས་ནི་ས་སྤྱོད་མཆོག །རྫོགས་ལྡན་བསྐལ་པའི་ས་བདག་བཞིན། །ཀུན་ལས་རྣམ་རྒྱལ་སྨོན་ལམ་གྱི། །མཐུན་འགྱུར་རྒྱལ་བ་ཀུན་སྒྲོགས་ཤིག །གུས་ལྡན་ཡིད་ཀྱི་རྫིང་བུ་ལས། །ལེགས་སྐྱེས་ཚིག་གི་མེ་ཏོག་འདི། །ཐུགས་རྗེའི་གྲིབ་མའི་འཚོ་བ་པ། །དོན་གྲུབ་ཅེས་བྱས་རྟེན་བཅས་ཕུལ། །ཞེས་པ་འདིའང་ས་སྤྱོད་བསོད་ནམས་མགོན་པོའི་སྐུ་ཞབས་སུ་ཞབས་བརྟན་གྲུབ་པའི་སྙན་སྒྲོན་འབུལ་བའི་ཞུ་ཡིག་ཏུ་བནྡེ་ཚུལ་ཁྲིམས་རིན་ཆེན་གྱིས་བྲིས་པའོ། །མངྒ་ལཾ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།